BAGUIO CITY - Adda ita iti kritikal a kondisyon ti maysa a 64 anyos a lalaki kalpasan a wasayen ti asawana sadiay Pacdal, Liteng, Baguio City idi kalman.
Nabigbig daytoy a ni Bartolome Pideng Dapiaoen, 64 anyos, laborer bayat a nabigbig ti suspek a ni Elsie Ginongo Liwang, 57 anyos, awanan trabaho ken agpada a residente ti nasao a lugar.
Sigun iti testigo ken anak ti biktima, agpada a nakainom ti biktima ken ti suspek idi nagrinikiarda gapu iti saanda a panagkinaawatan.
Naamuan a manarimaan ti panangan ti biktima idi immasideg ti suspek a nakaiggem ti wasay ken ditoy a winasayna ti tenggeg ti biktima iti namin dua a daras ken maysa a daras iti bagi daytoy.
Dagus met a naitaray ti biktima iti pagagasan babaen ti anakna bayat a nakemmeg ti suspek iti pagtaenganda a sumangsango ita iti kaso a frustrated homicide.
ilo_Latn ilo_Latn ilo_Latn ilo_Latn ilo_Latn